Limpopo se beste en swakste munisipaliteite aangewysLimpopo Die Solidariteit Navorsingsinstituut (SNI) stel Donderdag sy Leefbaarheidsmonitor vir Limpopo bekend. Die monitor wys die provinsie se swakste en beste munisipaliteite aan en sal per e-pos aan die media bekendgestel word. Munisipaliteite in Limpopo het in vergelyking met dié in Gauteng baie swakker gevaar. Die SNI het vroeër vanjaar sy Leefbaarheidsmonitor vir Gauteng bekend gemaak. Die doel van die monitor is om die leefbaarheid van die provinsie op munisipale vlak te meet. Leefbaarheid word aan die hand van ŉ stel sleutelaanwysers, met subaanwysers wat daaronder ressorteer, ontleed. Die Leefbaarheidsmonitor is ŉ nuttige, kompakte gids oor leefbaarheid in Suid-Afrikaanse munisipaliteite en metropolitaanse gebiede. Die Leefbaarheidsmonitor is gegrond op beskikbare inligting en is derhalwe nie allesomvattend nie; dit is ŉ momentopname en nie ŉ analise oor tyd nie. Soos wat verdere inligting beskikbaar word of in die toekoms ingesluit kan word, sal die leefbaarheidtellings vir munisipaliteite en metropolitaanse gebiede uiteraard aangepas en met vorige jare vergelyk kan word.